„ Það er ekki hægt að ala upp góða menn nema í fallegu umhverfi “ Um helgina opnaði sýning á verkum Guðjóns Samúelssonar húsameistara í Hafnarborg í Hafnafirði . Sýningin er sett upp í tilefni þess að öld er nú liðin frá því að Guðjón lauk háskólaprófi í byggingarlist , fyrstur Íslendinga , árið 1919 og var skipaður húsameistari ríkisins ári síðar . Á sýningunni er lögð áhersla á sýn Guðjóns sjálfs á eigin verk , stílþróun í byggingarlist hans og líklega áhrifavalda . Þar má sjá teikningar , ljósmyndir og líkön af byggingum Guðjóns , ásamt ýmsum tillögum sem ekki urðu að veruleika . Guðjón var maður sem öðru fremur lifði fyrir starf sitt og sú listgrein sem hann nam og lauk háskólaprófi í fyrstur Íslendinga átti hug hans allan . Fyrir þjóð sem aldrei eignaðist gotneskar kirkjur eða hallir í klassískum stíl hafa verk Guðjóns sérstaka þýðingu . Sýningarstjórar eru Ágústa Kristófersdóttir og Pétur H. Ármannsson . Sýningin er unnin í samstarfi við Þjóðminjasafn Íslands og Þjóðskjalasafn Íslands . Sýningin stendur yfir til 12. janúar 2020 . Laugardaginn 16. nóvember kl. 14.00 mun Pétur H. Ármannsson vera með leiðsögn fyrir félagsmenn AÍ um sýninguna .